พระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา ครุยวิทยฐานะ เข็มวิทยฐานะ และครุยประจำตำแหน่งของมหาวิทยาลัยราชภัฏบุรีรัมย์ พ.ศ. 2553

พระราชกฤษฎีกา

พระราชกฤษฎีกา
ว่าด้วยปริญญาในสาขาวิชา
อักษรย่อสำหรับสาขาวิชา
ครุยวิทยฐานะ เข็มวิทยฐานะ
และครุยประจำตำแหน่ง
ของมหาวิทยาลัยราชภัฏบุรีรัมย์
พ.ศ. ๒๕๕๓

ภูมิพลอดุลยเดช ป.ร.
ให้ไว้ ณ วันที่ ๔ สิงหาคม
พ.ศ. ๒๕๕๓
เป็นปีที่ ๖๕
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรกำหนดปริญญาในสาขาวิชา
อักษรย่อสำหรับสาขาวิชา ครุยวิทยฐานะ เข็มวิทยฐานะ
และครุยประจำตำแหน่งของมหาวิทยาลัยราชภัฏบุรีรัมย์

อาศัยอำนาจตามความในมาตรา
๑๘๗ ของรัฐธรรมนูญแห่งราชอาณาจักรไทย กับมาตรา ๕๖ วรรคสอง และมาตรา ๖๐ วรรคสอง
แห่งพระราชบัญญัติมหาวิทยาลัยราชภัฏ พ.ศ. ๒๕๔๗ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา
๑  พระราชกฤษฎีกานี้เรียกว่า พระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา ครุยวิทยฐานะ เข็มวิทยฐานะ
และครุยประจำตำแหน่งของมหาวิทยาลัยราชภัฏบุรีรัมย์ พ.ศ. ๒๕๕๓

มาตรา
๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา
๓  ให้กำหนดปริญญาในสาขาวิชา
และอักษรย่อสำหรับสาขาวิชาของมหาวิทยาลัยราชภัฏบุรีรัมย์ ดังต่อไปนี้
(๑)
สาขาวิชาการบัญชี มีปริญญาสามชั้น คือ
(ก)
เอก เรียกว่า บัญชีดุษฎีบัณฑิต ใช้อักษรย่อ บช.ด. และ ปรัชญาดุษฎีบัณฑิต ใช้อักษรย่อ ปร.ด.
(ข)
โท เรียกว่า บัญชีมหาบัณฑิต ใช้อักษรย่อ บช.ม.
(ค)
ตรี เรียกว่า บัญชีบัณฑิต ใช้อักษรย่อ บช.บ.
(๒)
สาขาวิชาการศึกษา มีปริญญาสามชั้น คือ
(ก)
เอก เรียกว่า ครุศาสตรดุษฎีบัณฑิต ใช้อักษรย่อ ค.ด. และ ปรัชญาดุษฎีบัณฑิต ใช้อักษรย่อ ปร.ด.
(ข)
โท เรียกว่า ครุศาสตรมหาบัณฑิต ใช้อักษรย่อ ค.ม.
(ค)
ตรี เรียกว่า ครุศาสตรบัณฑิต ใช้อักษรย่อ ค.บ.
(๓)
สาขาวิชานิติศาสตร์ มีปริญญาสามชั้น คือ
(ก)
เอก เรียกว่า นิติศาสตรดุษฎีบัณฑิต ใช้อักษรย่อ น.ด. และ ปรัชญาดุษฎีบัณฑิต ใช้อักษรย่อ ปร.ด.
(ข)
โท เรียกว่า นิติศาสตรมหาบัณฑิต ใช้อักษรย่อ น.ม.
(ค)
ตรี เรียกว่า นิติศาสตรบัณฑิต ใช้อักษรย่อ น.บ.
(๔)
สาขาวิชานิเทศศาสตร์ มีปริญญาสามชั้น คือ
(ก)
เอก เรียกว่า นิเทศศาสตรดุษฎีบัณฑิต ใช้อักษรย่อ นศ.ด. และ ปรัชญาดุษฎีบัณฑิต ใช้อักษรย่อ ปร.ด.
(ข)
โท เรียกว่า นิเทศศาสตรมหาบัณฑิต ใช้อักษรย่อ นศ.ม.
(ค)
ตรี เรียกว่า นิเทศศาสตรบัณฑิต ใช้อักษรย่อ นศ.บ.
(๕)
สาขาวิชาบริหารธุรกิจ มีปริญญาสามชั้น คือ
(ก)
เอก เรียกว่า บริหารธุรกิจดุษฎีบัณฑิต ใช้อักษรย่อ บธ.ด. และ ปรัชญาดุษฎีบัณฑิต ใช้อักษรย่อ ปร.ด.
(ข)
โท เรียกว่า บริหารธุรกิจมหาบัณฑิต ใช้อักษรย่อ บธ.ม.
(ค)
ตรี เรียกว่า บริหารธุรกิจบัณฑิต ใช้อักษรย่อ บธ.บ.
(๖)
สาขาวิชารัฐประศาสนศาสตร์ มีปริญญาสามชั้น คือ
(ก)
เอก เรียกว่า รัฐประศาสนศาสตรดุษฎีบัณฑิต ใช้อักษรย่อ รป.ด. และ ปรัชญาดุษฎีบัณฑิต ใช้อักษรย่อ ปร.ด.
(ข)
โท เรียกว่า รัฐประศาสนศาสตรมหาบัณฑิต ใช้อักษรย่อ รป.ม.
(ค)
ตรี เรียกว่า รัฐประศาสนศาสตรบัณฑิต ใช้อักษรย่อ รป.บ.
(๗)
สาขาวิชาวิทยาศาสตร์ มีปริญญาสามชั้น คือ
(ก)
เอก เรียกว่า วิทยาศาสตรดุษฎีบัณฑิต ใช้อักษรย่อ วท.ด. และ ปรัชญาดุษฎีบัณฑิต ใช้อักษรย่อ ปร.ด.
(ข)
โท เรียกว่า วิทยาศาสตรมหาบัณฑิต ใช้อักษรย่อ วท.ม.
(ค)
ตรี เรียกว่า วิทยาศาสตรบัณฑิต ใช้อักษรย่อ วท.บ.
(๘)
สาขาวิชาศิลปศาสตร์ มีปริญญาสามชั้น คือ
(ก)
เอก เรียกว่า ศิลปศาสตรดุษฎีบัณฑิต ใช้อักษรย่อ ศศ.ด. และ ปรัชญาดุษฎีบัณฑิต ใช้อักษรย่อ ปร.ด.
(ข)
โท เรียกว่า ศิลปศาสตรมหาบัณฑิต ใช้อักษรย่อ ศศ.ม.
(ค)
ตรี เรียกว่า ศิลปศาสตรบัณฑิต ใช้อักษรย่อ ศศ.บ.
(๙)
สาขาวิชาเศรษฐศาสตร์ มีปริญญาสามชั้น คือ
(ก)
เอก เรียกว่า เศรษฐศาสตรดุษฎีบัณฑิต ใช้อักษรย่อ ศ.ด. และ ปรัชญาดุษฎีบัณฑิต ใช้อักษรย่อ ปร.ด.
(ข)
โท เรียกว่า เศรษฐศาสตรมหาบัณฑิต ใช้อักษรย่อ ศ.ม.
(ค)
ตรี เรียกว่า เศรษฐศาสตรบัณฑิต ใช้อักษรย่อ ศ.บ.
ทั้งนี้
หากมีสาขาหรือวิชาเอกให้ระบุชื่อสาขาหรือวิชาเอกนั้นไว้ในวงเล็บต่อท้ายปริญญาด้วย

มาตรา
๔ 
ครุยวิทยฐานะของมหาวิทยาลัยราชภัฏบุรีรัมย์ มีสามชั้น ดังต่อไปนี้
(๑)
ครุยดุษฎีบัณฑิต ทำด้วยผ้าหรือแพรสีน้ำเงินเข้ม
เย็บเป็นเสื้อคลุมยาวเหนือข้อเท้าพอประมาณ หลังจีบและมีจีบที่หัวไหล่
ตัวเสื้อผ่าอกตลอด มีแถบกำมะหยี่สีม่วง กว้าง ๔ เซนติเมตร
และถัดจากแถบกำมะหยี่สีม่วงออกไปมีแถบกำมะหยี่สีเหลือง กว้าง ๒ เซนติเมตร
เย็บติดเป็นสาบตลอดด้านหน้าทั้งสองข้างและโอบรอบคอเสื้อ
แขนเสื้อกว้างและยาวพอประมาณ ปลายแขนปล่อย ตอนกลางแขนทั้งสองข้างมีแถบกำมะหยี่สีม่วง
กว้าง ๔ เซนติเมตร ยาว ๔๐ เซนติเมตร ขลิบริมด้วยผ้าหรือแพรสีเหลือง กว้าง ๐.๕
เซนติเมตร พับปลายแถบเป็นมุมแหลม จำนวนสามแถบติดเรียงกัน ระยะห่างระหว่างแถบ ๔
เซนติเมตร ประดับตราสัญลักษณ์มหาวิทยาลัยทำด้วยโลหะดุนนูนสีเงิน สูง ๕ เซนติเมตร
บนแถบกำมะหยี่ด้านหน้าอกทั้งสองข้าง
มีผ้าคล้องคอทำด้วยผ้าหรือแพรสีน้ำเงินเข้มเช่นเดียวกับเสื้อ
ด้านนอกตอนปลายของผ้าคล้องคอขลิบริมด้วยผ้าหรือแพรสีเหลืองและสีม่วง กว้างสีละ ๑
เซนติเมตร ริมหนึ่ง และขลิบริมด้วยกำมะหยี่สีประจำสาขาวิชา กว้าง ๘ เซนติเมตร
อีกริมหนึ่ง ด้านในของผ้าคล้องคอทำด้วยผ้าหรือแพรสีม่วง
(๒)
ครุยมหาบัณฑิต เช่นเดียวกับครุยดุษฎีบัณฑิต
เว้นแต่แถบกำมะหยี่สีม่วงตอนกลางแขนทั้งสองข้างมีจำนวนสองแถบ
(๓)
ครุยบัณฑิต เช่นเดียวกับครุยมหาบัณฑิต
เว้นแต่แถบกำมะหยี่สีม่วงตอนกลางแขนทั้งสองข้างมีจำนวนหนึ่งแถบ

มาตรา
๕ 
เข็มวิทยฐานะของมหาวิทยาลัยราชภัฏบุรีรัมย์
มีลักษณะเป็นรูปตราสัญลักษณ์มหาวิทยาลัยทำด้วยโลหะดุนนูนสีเงิน สูง ๕ เซนติเมตร

มาตรา
๖ 
ครุยประจำตำแหน่งและเครื่องหมายประกอบครุยประจำตำแหน่งของนายกสภามหาวิทยาลัย อธิการบดี
กรรมการสภามหาวิทยาลัย และคณาจารย์ของมหาวิทยาลัยราชภัฏบุรีรัมย์ มีดังต่อไปนี้
(๑)
นายกสภามหาวิทยาลัยและอธิการบดี ครุยทำด้วยผ้าหรือแพรสีน้ำเงินเข้ม
เย็บเป็นเสื้อคลุมยาวเหนือข้อเท้าพอประมาณ หลังจีบและมีจีบที่หัวไหล่ ตัวเสื้อผ่าอกตลอดมีแถบกำมะหยี่สีม่วง
กว้าง ๔ เซนติเมตร และถัดจากแถบกำมะหยี่สีม่วงออกไปมีแถบกำมะหยี่สีเหลือง กว้าง ๒
เซนติเมตร เย็บติดเป็นสาบตลอดด้านหน้าทั้งสองข้างและโอบรอบคอเสื้อ
แขนเสื้อกว้างและยาวพอประมาณ ปลายแขนปล่อย
ตอนกลางแขนทั้งสองข้างมีแถบกำมะหยี่สีเหลือง กว้าง ๕ เซนติเมตร ยาว ๔๐ เซนติเมตร
พับปลายแถบเป็นมุมแหลม จำนวนสี่แถบติดเรียงกัน ระยะห่างระหว่างแถบ ๔ เซนติเมตร
มีผ้าคล้องคอทำด้วยผ้าหรือแพรสีน้ำเงินเข้มเช่นเดียวกับเสื้อ
ด้านนอกตอนปลายของผ้าคล้องคอขลิบริมด้วยผ้าหรือแพรสีเหลืองและสีม่วง กว้างสีละ ๑
เซนติเมตร ริมหนึ่ง และขลิบริมด้วยกำมะหยี่สีม่วง กว้าง ๘ เซนติเมตร อีกริมหนึ่ง
ด้านในของผ้าคล้องคอทำด้วยผ้าหรือแพรสีม่วง
ให้มีสายสร้อยประกอบครุยประจำตำแหน่งนายกสภามหาวิทยาลัยและอธิการบดีทำด้วยโลหะสีทองประกอบด้วยตราสัญลักษณ์มหาวิทยาลัยเรียงต่อกัน
กึ่งกลางสายสร้อยมีตราสัญลักษณ์มหาวิทยาลัยทำด้วยโลหะสีทอง สูง ๕ เซนติเมตร
ประดับระหว่างไหล่ทั้งสองข้าง
(๒)
กรรมการสภามหาวิทยาลัย เช่นเดียวกับนายกสภามหาวิทยาลัยและอธิการบดี
เว้นแต่ไม่มีสายสร้อยประดับ และมีตราสัญลักษณ์มหาวิทยาลัยทำด้วยโลหะดุนนูนสีทอง
สูง ๕ เซนติเมตร ติดบนแถบกำมะหยี่ด้านหน้าอกทั้งสองข้าง
(๓)
คณาจารย์ เช่นเดียวกับกรรมการสภามหาวิทยาลัย
เว้นแต่ตอนกลางแขนทั้งสองข้างมีแถบกำมะหยี่สีม่วง กว้าง ๔ เซนติเมตร ยาว ๔๐
เซนติเมตร ขลิบริมด้วยผ้าหรือแพรสีเหลือง กว้าง ๐.๕ เซนติเมตร
พับปลายแถบเป็นมุมแหลม จำนวนสี่แถบติดเรียงกัน ระยะห่างระหว่างแถบ ๔ เซนติเมตร

มาตรา
๗  สีประจำสาขาวิชา มีดังต่อไปนี้
(๑) สาขาวิชาการบัญชี                                 สีน้ำเงิน
(๒) สาขาวิชาการศึกษา                                สีฟ้า
(๓) สาขาวิชานิติศาสตร์                                สีขาว
(๔) สาขาวิชานิเทศศาสตร์                             สีม่วง
(๕) สาขาวิชาบริหารธุรกิจ                             สีชมพูเข้ม
(๖) สาขาวิชารัฐประศาสนศาสตร์                     สีแดง
(๗) สาขาวิชาวิทยาศาสตร์                             สีเหลือง
(๘) สาขาวิชาศิลปศาสตร์                              สีแสด
(๙) สาขาวิชาเศรษฐศาสตร์                            สีทอง

มาตรา
๘ 
ให้มหาวิทยาลัยราชภัฏบุรีรัมย์จัดทำครุยวิทยฐานะ เข็มวิทยฐานะ
และครุยประจำตำแหน่งตามพระราชกฤษฎีกานี้ขึ้นไว้เป็นตัวอย่าง

มาตรา
๙  ให้รัฐมนตรีว่าการกระทรวงศึกษาธิการรักษาการตามพระราชกฤษฎีกานี้

ผู้รับสนองพระบรมราชโองการ
อภิสิทธิ์  เวชชาชีวะ
นายกรัฐมนตรี

หมายเหตุ :-
เหตุผลในการประกาศใช้พระราชกฤษฎีกาฉบับนี้ คือ
เนื่องจากได้มีการประกาศใช้บังคับพระราชบัญญัติมหาวิทยาลัยราชภัฏ พ.ศ. ๒๕๔๗
ประกอบกับมาตรา ๕๖ วรรคสอง และมาตรา ๖๐ วรรคสอง
แห่งพระราชบัญญัติดังกล่าวบัญญัติว่า การกำหนดให้สาขาวิชาใดมีปริญญาชั้นใด
และจะใช้อักษรย่อสำหรับสาขาวิชานั้นอย่างไร และการกำหนดลักษณะ ชนิด ประเภท
และส่วนประกอบของครุยวิทยฐานะ เข็มวิทยฐานะ และครุยประจำตำแหน่ง
ให้ตราเป็นพระราชกฤษฎีกา  จึงจำเป็นต้องตราพระราชกฤษฎีกานี้

ปริญสินีย์/ผู้จัดทำ
๑๑ เมษายน ๒๕๕๔
คุณากร/ผู้ตรวจ

[๑] ราชกิจจานุเบกษา
เล่ม ๑๒๗/ตอนที่ ๔๙ ก/หน้า ๑๐/๑๑ สิงหาคม ๒๕๕๓